CELEX: 62014TN0512
Language: el
Date: 2014-06-26 00:00:00
Title: Υπόθεση T-512/14: Προσφυγή της 26ης Ιουνίου 2014 — Green Source Poland κατά Επιτροπής

10.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 395/50
            
         
      Προσφυγή της 26ης Ιουνίου 2014 — Green Source Poland κατά Επιτροπής
      (Υπόθεση T-512/14)
      (2014/C 395/63)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Green Source Poland sp. z o.o. (Βαρσοβία, Πολωνία) (εκπρόσωποι: M. Merola και L. Armati, δικηγόροι)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την παρούσα προσφυγή η προσφεύγουσα ζητεί την ακύρωση της αποφάσεως C(2014) 2289 της Επιτροπής, της 7ης Απριλίου 2014, με την οποία η Επιτροπή αρνήθηκε να χορηγήσει οικονομική ενίσχυση από το Ευρωπαϊκό Ταμείο Περιφερειακής Ανάπτυξης στο προταθέν μεγάλο έργο «Αγορά και εφαρμογή καινοτόμας κατασκευαστικής τεχνολογίας βιοσυστατικών για την παραγωγή βιοκαυσίμων» το οποίο εντάσσεται στο επιχειρησιακό πρόγραμμα «Καινοτόμα Οικονομία» για διαρθρωτική στήριξη στο πλαίσιο του στόχου συγκλίσεως για την Πολωνία.
      Προς στήριξη της προσφυγής η προσφεύγουσα προβάλλει έξι λόγους ακυρώσεως.
      
                  1.
               
               
                  Με τον πρώτο λόγο της προσφυγής η προσφεύγουσα υποστηρίζει ότι η Επιτροπή ενήργησε καθ’ υπέρβαση των αρμοδιοτήτων που έχει βάσει του άρθρου 41 του Κανονισμού 1083/2006 (1) και παραβίασε την αρχές της ασφάλειας δικαίου και της αναλογικότητας, αποδίδοντας de facto δεσμευτική ισχύ σε πρόταση οδηγίας που δεν είχε ακόμη γίνει δεκτή, ήτοι στην πρόταση οδηγίας για την έμμεση αλλαγή της χρήσης γης (ILUC) (2). Η προσφεύγουσα προβάλλει ότι η άρνηση της Επιτροπής δεν στηρίζεται στην πραγματικότητα στο ότι το έργο στερείται υψηλού βαθμού καινοτομίας ως εγκατάσταση πρώτης γενιάς για την παραγωγή βιοκαυσίμων από καλλιέργειες τροφίμων, αλλά στο ότι το έργο δεν είναι συμβατό με την πρόταση οδηγίας ILUC, η οποία προωθεί τα βιοκαύσιμα δεύτερης γενιάς, τα οποία δεν παράγονται από καλλιέργειες τροφίμων αλλά από άλλες καλλιέργειες. Συνεπώς, η Επιτροπή στηρίχθηκε σε μελλοντική νομοθεσία για να αρνηθεί ενίσχυση από το Ευρωπαϊκό Ταμείο Περιφερειακής Ανάπτυξης.
               
            
                  2.
               
               
                  Με τον δεύτερο λόγο της προσφυγής προβάλλεται παραβίαση της υποχρεώσεως αιτιολογήσεως και πρόδηλη πλάνη εκτιμήσεως, στο μέτρο που κρίθηκε ότι η πρόταση οδηγίας ILUC θέτει σε κίνδυνο τη βιωσιμότητα της προταθείσας εγκαταστάσεως. Η προσφεύγουσα υποστηρίζει ότι η Επιτροπή υπέπεσε σε πλάνη, κρίνοντας ότι από το 2020 θα ανέκυπτε ζήτημα οικονομικής βιωσιμότητας της εγκαταστάσεως βάσει της εικασίας ότι μετά το 2020 θα λαμβάνουν οικονομική ενίσχυση μόνο βιοκαύσιμα που δεν παράγονται από καλλιέργειες τροφίμων.
               
            
                  3.
               
               
                  Με τον τρίτο λόγο της προσφυγής προβάλλεται κατάχρηση της διαδικασίας και παραβίαση της αρχής της αναλογικότητας, λόγω των ανακόλουθων και προσχηματικών λόγων που επικαλέστηκε διαδοχικά η Επιτροπή για να αρνηθεί την ενίσχυση από το Ευρωπαϊκό Ταμείο Περιφερειακής Ανάπτυξης.
               
            
                  4.
               
               
                  Με τον τέταρτο λόγο της προσφυγής προβάλλεται παραβίαση του άρθρου 41 του κανονισμού 1083/2006, στο μέτρο που η Επιτροπή στην εκτίμησή της υπερέβη τα κριτήρια που καθορίζονται στο σχετικό επιχειρησιακό πρόγραμμα, καταλήγοντας στο συμπέρασμα ότι πρέπει να ενισχυθούν μόνο οι «πιο προηγμένες τεχνολογικά λύσεις» και οι «περισσότερο καινοτόμες και πρόσφατες λύσεις». Το επιχειρησιακό πρόγραμμα αναφέρεται, όμως, μόνο σε νέες και σύγχρονες λύσεις, και η απαίτηση αυτή πρέπει να ερμηνεύεται υπό το πρίσμα του σημερινού επιπέδου της βιομηχανικής και εμπορικής αναπτύξεως στην Πολωνία και του γενικού σκοπού της ενισχύσεως της αναπτύξεως της οικείας περιοχής.
               
            
                  5.
               
               
                  Με τον πέμπτο λόγο της προσφυγής προβάλλεται παραβίαση του άρθρου 41 του κανονισμού 1083/2006 και παραβίαση της αρχής της χρηστής διοικήσεως και της επιμέλειας, καθώς και της υποχρέωσης αιτιολογήσεως.
               
            
                  6.
               
               
                  Με τον έκτο λόγο της προσφυγής προβάλλεται κατάχρηση διαδικασίας και παραβίαση των αρχών της εύλογης διάρκειας της διαδικασίας και της χρηστής διοικήσεως, καθώς και παραβίαση του άρθρου 41, παράγραφος 2, του κανονισμού 1083/2006 το οποίο θεσπίζει τρίμηνη προθεσμία για την έκδοση αποφάσεων που αφορούν μεγάλα έργα. Η προσφεύγουσα υποστηρίζει ότι η Επιτροπή καλούσε συνεχώς την Πολωνία να αποσύρει την αίτησή της και επαναλάμβανε τα ίδια ερωτήματα ή προσέθετε νέα και άσχετα ερωτήματα, παρατείνοντας τη διάρκεια της διαδικασίας για περισσότερο από ενάμισι έτος, μειώνοντας, έτσι, τις πιθανότητες υλοποιήσεως του προτεινόμενου έργου.
               
            
         (1)  Κανονισμός (ΕΚ) 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) 1260/1999 (ΕΕ 2006 L 210, σ. 25).
      
         (2)  Πρόταση COM(2012) 595 τελικό για Οδηγία του Ευρωπαϊκού Κοινοβουλίου και του Συμβουλίου για τροποποίηση της οδηγίας 98/70/ΕΚ σχετικά με την ποιότητα των καυσίμων βενζίνης και ντίζελ και για τροποποίηση της οδηγίας 2009/28/EΚ σχετικά με την προώθηση της χρήσης ενέργειας από ανανεώσιμες πηγές.